## ELEKTROENERĢIJAS TIRDZNIECĪBAS LĪGUMA II DAĻA – VISPĀRĪGIE NOTEIKUMI

## Elektroenerģijas tirdzniecība

* 1. Atbilstoši Līguma noteikumiem TIRGOTĀJS pārdod, bet LIETOTĀJS pērk neierobežotu apjomu elektroenerģijas Līgumā noteikto elektroenerģiju patērējošo objektu vajadzībām un samaksā par to.
	2. Elektroenerģijas tirdzniecība ietver rēķinu izrakstīšanu, maksājumu iekasēšanu, apstrādi un LIETOTĀJA apkalpošanu visos ar elektroenerģijas piegādi saistītos jautājumos, izņemot jautājumus, kas saistīti ar elektroenerģijas piegādes pārtraukumu plānošanu un īstenošanu, lai veiktu elektrotīkla remonta darbus, elektrotīkla avārijas vai bojājumu reģistrēšanu un novēršanu, un komercuzskaites mēraparāta rādījumu reģistrēšanu. Sadales sistēmas pakalpojumus LIETOTĀJAM nodrošina sistēmas operators, ar kuru norēķinus LIETOTĀJA vārdā veic TIRGOTĀJS, pārskaitot no LIETOTĀJA iekasēto maksu par sistēmas pakalpojumiem, palīgpakalpojumiem un obligātā iepirkuma komponentēm.

## Pušu pienākumi un tiesības

* 1. Pusēm ir saistoši visi tiesību aktos noteiktie pienākumi un tiesības, kas noteiktas Elektroenerģijas tirgus likumā, Enerģētikas likumā, likumā Par sabiedrisko pakalpojumu regulatoriem, Elektroenerģijas tirdzniecības un lietošanas noteikumos un citos Latvijas Republikā piemērojamos tiesību aktos, ciktāl tās nav īpaši noteiktas šajā Līgumā.
	2. TIRGOTĀJA pienākumi:
		1. nodrošināt elektroenerģijas pārdošanu LIETOTĀJAM par Līgumā noteikto elektroenerģijas cenu;
		2. izrakstīt un nosūtīt LIETOTĀJAM elektroniski sagatavotu rēķinu, kas ir derīgs bez paraksta, par LIETOTĀJA saņemto elektroenerģiju pēc LIETOTĀJA faktiski patērētā elektroenerģijas apjoma 10 (desmit) kalendāro dienu laikā pēc informācijas par elektroenerģijas patēriņa apjomu saņemšanas.
		3. ja LIETOTĀJS, apmaksājot izrakstīto rēķinu par elektroenerģiju, papildus ir veicis avansa maksājumu, tad TIRGOTĀJS attiecina avansā saņemto summu uz nākamo maksājumu.
	3. LIETOTĀJA pienākumi:
		1. pilnā apjomā apmaksāt TIRGOTĀJA izrakstītos rēķinus Līgumā norādītajā termiņā, sedzot izdevumus par naudas līdzekļu pārskaitīšanu TIRGOTĀJAM. Par rēķina apmaksas datumu ir uzskatāms datums, kad veikts pārskaitījums uz TIRGOTĀJA norādīto bankas kontu. Ja termiņa pēdējā diena ir brīvdiena, tad pēdējā samaksas diena ir nākamā darba diena;
		2. nekavējoties informēt TIRGOTĀJU, ja nav savlaicīgi (līdz konkrētā mēneša 15. datumam) saņemts rēķins par iepriekšējā mēnesī patērēto elektroenerģiju;
		3. informēt TIRGOTĀJU 10 (desmit) kalendāro dienu laikā no attiecīgu izmaiņu fakta iestāšanās brīža, par savas adreses, e-pasta adreses u.c.Līguma izpildei būtisku rekvizītu maiņu;
		4. LIETOTĀJS atbild par elektroenerģijas komercuzskaites skaitītāja rādījumu pareizu nolasīšanu un savlaicīgu iesniegšanu. Skaitītāja rādījumi jāiesniedz līdz katra mēneša 3. datumam par iepriekšējo mēnesi elektroniski AS ”Sadales Tīkls” mājaslapā <https://www.e-st.lv/lv/private/>.
		5. nekavējoties ziņot sistēmas operatoram par elektroenerģijas komercuzskaites mēraparātu bojājumiem, norautām plombām un iespējamām komercuzskaites mēraparātu rādījumu kļūdām.
	4. TIRGOTĀJA tiesības:
		1. ja TIRGOTĀJS savlaicīgi nesaņem komercuzskaites mēraparātu rādījumus, tam ir tiesības izrakstīt rēķinu pēc visu iepriekšējo mēnešu, taču ne vairāk kā pēdējo 12 (divpadsmit) mēnešu vidējā patēriņa;
		2. no summām, kas saņemtas no LIETOTĀJA rēķinu apmaksai, pirms to ieskaitīšanas kārtējā maksājuma veikšanai TIRGOTĀJS vispirms ir tiesīgs dzēst nokavējuma procentus (ja tādi ir), tad parādu par saņemto elektroenerģiju (ja tāds ir).
	5. LIETOTĀJA tiesības:
		1. saņemt no TIRGOTĀJA normatīvajos aktos noteikto informāciju, kas saistīta ar elektroenerģijas pārdošanu LIETOTĀJAM;
		2. iesniegt TIRGOTĀJAM pretenziju par TIRGOTĀJA izrakstīto rēķinu 10 (desmit) kalendāro dienu laikā no rēķina izrakstīšanas un nosūtīšanas dienas. Ja pretenzija tiek atzīta par pamatotu, tiek veiktas rēķina korekcijas un galīgie norēķini starp PUSĒM;
		3. Ja LIETOTĀJS atbilstoši Līguma II. daļas 2.5.2. apakšpunktam iesniedzis pretenziju par rēķinu, Līguma tekstā saukts - Apstrīdētais rēķins un tā tiek atzīta par pamatotu jau pēc tam, kad LIETOTĀJS atbilstoši Līgumā noteikumiem ir veicis Apstrīdētā rēķina samaksu, LIETOTĀJAM ir tiesības prasīt no TIRGOTĀJA veikt šajā punktā minētajā veidā izveidojušās pārmaksas atmaksu, pamatojoties uz savlaicīgi Tirgotājam iesniegtu rakstveida pieprasījumu. Šadā gadījumā pārmaksas atmaksa tiek veikta 15 dienu laikā, no šāda pieprasījuma saņemšanas dienas.
		4. norēķināties pēc pazemināta elektroenerģijas sistēmas pakalpojumu tarifa, ja TIRGOTĀJA vainas dēļ netiek nodrošināta normatīvajos aktos un standartos noteiktā sadales sistēmas pakalpojumu kvalitāte;
		5. atkāpties no Līguma pirms tā I. daļas 1.2.1. apakšpunktā norādītā elektroenerģijas tirdzniecības perioda sākuma, paziņojot par to TIRGOTĀJAM līdz iepriekšējā mēneša 20. datumam;
		6. Ja Līgums slēgts kā distances līgums, abām pusēm klāt neesot – ar distances saziņas līdzekļu starpniecību, tad Lietotājs ir tiesīgs izmantot atteikuma tiesības, 14 dienu laikā no Līguma noslēgšanas atkāpties no Līguma, aizpildot Atteikuma Tiesību veidlapu (Pielikums 1) un iesniedzot to TIRGOTAJAM pa Līgumā atrunātajiem saziņas rekvizītiem. Atteikuma tiesības stājas spēkā no Līguma noslēgšanas dienas.

## Atbildība un sankcijas

* 1. Par Līguma paredzēto un ar Līgumu pamatoto maksājumu nokavējumu, TIRGOTĀJAM ir tiesības aprēķināt un iekasēt no LIETOTĀJA nokavējuma procentus Līguma I. daļā noteiktajā apmērā.
	2. Par Līguma II. daļas 2.5.3. apakšpunktā noteiktā termiņa nokavējumu LIETOTĀJAM ir tiesības prasīt no TIRGOTĀJA nokavējuma procentus Līguma I. noteiktajā apmērā.

## Līguma termiņš un tā pirmstermiņa izbeigšana

* 1. Līgums stājas spēkā ar brīdi, kad PUSES apmainījušās paziņojumiem vai piekritušas otras PUSES piedāvājumam, kas iesniegti Līguma II. daļas 5.1. punktā noteiktajā kārtībā. Līgums ir spēkā līdz pilnīgai saistību izpildei. Ja Līgums tiek slēgts par universālo pakalpojumu un LIETOTĀJS nav izvēlējies citu TIRGOTĀJA piedāvājumu, Līgums kļūst saistošs PUSĒM, pamatojoties uz tiesību aktos noteikto TIRGOTĀJA pienākumu sniegt universālo pakalpojumu un LIETOTĀJA pienākumu veikt maksājumus par to. Elektroenerģijas tirdzniecība tiek nodrošināta katrā elektroenerģijas tirdzniecības periodā atbilstoši elektroenerģijas tirdzniecības īpašajiem noteikumiem attiecīgajam produktam (turpmāk – Produkta noteikumi), par kuriem PUSES ir vienojušās Līguma I daļā.
	2. PUSES var vienoties par jaunu Līguma I daļā noteikto elektroenerģijas tirdzniecības periodu un tā noteikumiem, ja TIRGOTĀJS vismaz 45 (četrdesmit piecas) dienas pirms elektroenerģijas tirdzniecības perioda beigām nosūta LIETOTĀJAM Produkta noteikumu piedāvājumu turpmākajam periodam un LIETOTĀJS nav paziņojis TIRGOTĀJAM par Līguma izbeigšanu vismaz 21 (divdesmit vienu) dienu pirms beidzas elektroenerģijas tirdzniecības periods, kurā bija spēkā Produkta noteikumi. Ja pirms elektroenerģijas tirdzniecības perioda beigām PUSES nav vienojušās par citiem Produkta noteikumiem un LIETOTĀJS nav izvēlējies citu tirgotāju, Līguma darbība tiek turpināta atbilstoši TIRGOTĀJA tā brīža universālā pakalpojuma noteikumiem, ja vien Līguma I daļā nav noteikts savādāk.
	3. LIETOTĀJAM ir tiesības vienpusēji izbeigt Līgumu, par to vismaz 5 (piecas) darbadienas iepriekš rakstiski brīdinot TIRGOTĀJU. Ja LIETOTĀJS vienlaicīgi vēlas izbeigt sistēmas pakalpojumu saņemšanu un izbeigt elektroenerģijas lietošanu objektā, LIETOTĀJS to papildus norāda paziņojumā par Līguma izbeigšanu, un TIRGOTĀJS par to attiecīgi paziņo sistēmas operatoram.
	4. TIRGOTĀJAM ir tiesības vienpusēji izbeigt Līgumu šādos gadījumos:
		1. ja LIETOTĀJS kavē noteikto samaksas termiņu vairāk par 20 (divdesmit) dienām pēc tam, kad TIRGOTĀJS par to ir rakstiski brīdinājis LIETOTĀJU;
		2. ja TIRGOTĀJS no sistēmas operatora saņēmis informāciju, ka LIETOTĀJS maina tirgotāju vai izbeidz elektroenerģijas lietošanu. Šādā gadījumā TIRGOTĀJS paziņojumu par Līguma izbeigšanu LIETOTĀJAM nesūta.
	5. Līguma darbība atbilstoši Līguma II daļas 4.4.2. apakšpunktam tiek izbeigta kalendārā mēneša pēdējā dienā vai ar dienu, kad sistēmas operators izbeidzis sistēmas pakalpojumu sniegšanu LIETOTĀJAM.
	6. Jebkurā no gadījumiem, kad Līgums tiek izbeigts atbilstoši Līguma II. daļas 4.3., 4.4. vai 4.5.punktiem, LIETOTĀJS apmaksā TIRGOTĀJA izrakstītos rēķinus vai veic izlīdzinātos maksājumus par saņemto elektroenerģiju līdz Līguma izbeigšanās brīdim un samaksā TIRGOTĀJAM maksu par Līguma pirmstermiņa izbeigšanu, ja tāda ir noteikta Līguma I. daļā.

## Citi noteikumi

* 1. Visi paziņojumi, piekrišanas, apstiprinājumi saistībā ar Līgumu ir veicami rakstiski, izmantojot distances saziņas līdzekļus, mutiski vai citā veidā, kas norādīts Līgumā. LIETOTĀJA telefoniski nodoti mutiski paziņojumi, piekrišanas vai apstiprinājumi ir derīgi, ja TIRGOTĀJS tos ir ierakstījis. TIRGOTĀJS ir tiesīgs ierakstīt telefona sarunas ar LIETOTĀJU par Līguma noslēgšanas, izpildes un norēķinu jautājumiem. TIRGOTĀJA iesniegts rakstiski sagatavots piedāvājums LIETOTĀJAM attiecībā uz Līguma termiņa pagarināšanu stājas spēkā, ja LIETOTĀJS tam neiebilst piedāvājumā norādītajā termiņā, kurš nav mazāks par 10 (desmit) dienām. LIETOTĀJA ierosināti Līguma grozījumi, izņemot Līguma II daļas 5.6. punktā noteikto, stājas spēkā, ja TIRGOTĀJS tos saskaņo un sagatavo rakstveidā. Par LIETOTĀJA ierosinātu Līguma I daļā noteikto elektroenerģijas tirdzniecības noteikumu pārskatīšanu pirms elektroenerģijas tirdzniecības perioda beigām produktiem, kuriem ir paredzēta maksa par Līguma pirmstermiņa izbeigšanu, TIRGOTĀJAM ir tiesības pieprasīt, bet LIETOTĀJAM ir pienākums samaksāt maksu par elektroenerģijas tirdzniecības noteikumu pirmstermiņa pārskatīšanu atbilstoši TIRGOTĀJA mājaslapā publicētajam cenrādim.
	2. TIRGOTĀJAM ir tiesības vienpusēji grozīt Līguma II daļas noteikumus, informējot LIETOTĀJU par grozījumiem rakstveidā vai izmantojot jebkuru citu informācijas nesēju, kas LIETOTĀJAM dod iespēju uzglabāt informāciju tā, lai nodrošinātu informācijas pieejamību un izmantošanu nemainītā veidā un kas pieļauj informācijas pavairošanu (piemēram, TIRGOTĀJA klientu elektroniskais pašapkalpošanas portāls, TIRGOTĀJA mājas lapa, publikācija presē u.c.) un nodrošinot LIETOTĀJAM tiesības iepazīties ar attiecīgajiem grozījumiem vismaz 30 (trīsdesmit) dienas pirms to spēkā stāšanās. TIRGOTĀJAM ir tiesības samazināt grozījumu spēkā stāšanās termiņu, ja grozījumi veikti par labu LIETOTĀJAM. Ja LIETOTĀJS nepiekrīt Līguma II daļas noteikumu grozījumiem, LIETOTĀJAM ir tiesības līdz to spēkā stāšanās dienai vienpusēji atkāpties no Līguma, par to paziņojot TIRGOTĀJAM un izpildot no Līguma izrietošās saistības Līgumā noteiktajā kārtībā. Ja līdz Līguma II daļas noteikumu grozījumu spēkā stāšanās dienai TIRGOTĀJS nav saņēmis no LIETOTĀJA paziņojumu par vienpusēju atkāpšanos no Līguma, uzskatāms, ka LIETOTĀJS ir piekritis veiktajiem grozījumiem, apņemas tos ievērot un pildīt. TIRGOTĀJS nodrošina Līguma II daļas noteikumu pieejamību TIRGOTĀJA klientu apkalpošanas centros. Šajā punktā noteiktās tiesības TIRGOTĀJAM vienpusēji grozīt Līguma II daļas noteikumus ir gadījumos, kas saistīti ar izmaiņām tiesību aktos, izmaiņām TIRGOTĀJA klientu apkalpošanas sistēmā vai klientu pašapkalpošanās portālā, kā arī saistībā ar regulēšanas, uzraudzības un kontroles iestāžu (Patērētāju tiesību aizsardzības centrs, Sabiedrisko pakalpojumu regulēšanas komisija, u.c.) norādījumiem, ierosinājumiem un pieņemtajiem lēmumiem.
	3. PUSES apņemas neizpaust un neizplatīt trešajām personām bez otras PUSES piekrišanas Līguma noteikumus vai citu Līguma izpildes gaitā iegūtu informāciju, izņemot gadījumus, kad atbilstoši apkopota informācija tiek sniegta tirgus darbības nodrošināšanai, rēķinu izrakstīšanai, kredītu kontrolei, kā arī citus gadījumus, kad informācijas izpaušanu pieprasa piemērojamie tiesību akti.
	4. Noslēdzot Līgumu, LIETOTĀJS vienlaicīgi apliecina, ka līgumā norādītā informācija par LIETOTĀJU ir patiesa un pilnīga un LIETOTĀJS brīvi un nepārprotami piekrīt:
		1. ka TIRGOTĀJS veic no LIETOTĀJA saņemto personas datu apstrādi ar mērķi nodrošināt LIETOTĀJAM Līgumā norādīto pakalpojumu sniegšanu, nodibinot, grozot, izpildot un/vai izbeidzot tiesiskās attiecības ar TIRGOTĀJu;
		2. TIRGOTĀJa tiesībām veikt LIETOTĀJA personas datu apstrādi, t.sk., pieprasīt un saņemt LIETOTĀJA personas datus no jebkuras trešās personas, kas normatīvajos aktos noteiktajā kārtībā ir izveidojusi vai uztur personas datu apstrādes sistēmu;
		3. ka Līgumā noradītie LIETOTĀJA personas dati tiek apstrādāti, lai izmantojot telefonu un elektronisko pastu, informētu LIETOTĀJU par TIRGOTĀJa sniegtajiem pakalpojumiem, izteiktajiem speciālajiem piedāvājumiem un īstenotajām reklāmas kampaņām un akcijām; LIETOTĀJam ir tiesības atteikties no šāda veida komerciāla rakstura informācijas saņemšanas, par to rakstveidā informējot TIRGOTĀJu, rakstot uz Līgumā noteikto TIRGOTĀJa elektroniskā pasta adresi;
		4. ka TIRGOTĀJs ir tiesīgs nodot LIETOTĀJa personas datus trešajām personām, t.sk., ārvalstīs esošām trešajām personām, kurām TIRGOTĀJS ar līgumu ir uzticējis veikt noteikta veida funkcijas vai sniegt noteikta veida pakalpojumus, kādi pēc TIRGOTĀJa ieskatiem ir nepieciešami TIRGOTĀJa komercdarbības nodrošināšanai vai pilnveidošanai, tai skaitā, bet ne tikai parādu atgūšanas pakalpojumu sniedzējiem. Papildu tam, parakstot Līgumu, LIETOTĀJs piekrīt, ka informācija par viņa personas datiem var tikt darīta zināma vai kļūt pieejama koncernā, kurā ietilpst TIRGOTĀJS, citiem ietilpstošajiem uzņēmumiem, ievērojot kārtību, kā notiek savstarpējā sadarbība, informācijas apmaiņa, kā arī personas datu minētajā koncernā ietilpstošajos uzņēmumos;
		5. ka LIETOTĀJA personas dati un cita ar Līgumu saistīta informācija pēc pieprasījuma var tikt nodota kompetentām valsts un pašvaldību amatpersonām.
	5. Ja Līguma I. daļa satur noteikumus, kuri ir pretrunā kādam no Līguma II. daļas noteikumiem, tiek piemēroti Līguma I. daļas noteikumi. Tās PUŠU attiecības, kuras nav noteiktas Līgumā, tiek regulētas atbilstoši Latvijas Republikā spēkā esošajiem tiesību aktiem.
	6. Ja LIETOTĀJS Līguma darbības laikā vēlas mainīt rēķina saņemšanas adresi vai tā saņemšanas veidu, informāciju par izmaiņām LIETOTĀJS nosūta uz TIRGOTĀJA elektroniskā pasta adresi, vai paziņo telefoniski. Šādas izmaiņas Līguma noteikumos stājas spēkā, kad TIRGOTĀJS nosūta LIETOTĀJAM rēķinu atbilstoši LIETOTĀJA reģistrētajām izmaiņām, ja TIRGOTĀJS no LIETOTĀJA nav saņēmis pretenziju par rēķina nesaņemšanu Līguma II. daļas 2.3.2. apakšpunktā noteiktajā kārtībā.

## Strīdu izšķiršana

* 1. Jautājumus un pretenzijas par Līguma izpildi LIETOTĀJS iesniedz, pamatojoties uz Līguma I. daļā norādīto TIRGOTĀJA kontaktinformāciju vai TIRGOTĀJA klientu apkalpošanas vietā. TIRGOTĀJS nodrošina atbildes sniegšanu 10 (desmit) dienu laikā pēc iesnieguma saņemšanas. Rakstiski vienojoties ar LIETOTĀJU, TIRGOTĀJS var noteikt arī garāku termiņu atbildes sniegšanai.
	2. Ja PUSĒM, savstarpēji vienojoties, neizdodas izšķirt strīdus, kuri radušies Līguma darbības gaitā, tos izskata tiesību aktos noteiktajā kārtībā vispārējās jurisdikcijas tiesā.

Pielikums 1

Atteikuma tiesību veidlapa - pieteikums par atteikumu

(aizpildiet un nosūtiet šo veidlapu tikai tad, ja vēlaties atteikties no līguma)

Datums: \_\_\_\_\_\_\_\_\_\_\_\_\_\_\_

Pakalpojuma sniedzēja nosaukums: SIA “Eco Baltia vide”

Pakalpojuma sniedzēja adrese: Getliņu iela 5, Stopiņu novads, LV-2121

Pakalpojuma sniedzēja tālruņa numurs: +371 \_\_\_\_\_\_\_\_\_\_\_

Pakalpojuma sniedzēja e-pasta adrese: info@vide.ecobaltia.lv

Patērētāja vārds, uzvārds: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patērētāja adrese\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pakalpojums: Elektroenerģija

Līguma noslēgšanas datums: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasūtījumu apliecinošie dokumenti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patērētāja paziņojums par atteikumu: paziņoju, ka vēlos atteikties no līguma, ko esmu noslēdzis par zemāk iepriekš norādītā pakalpojuma pasūtīšanu.

Patērētāja paraksts: \_\_\_\_\_\_\_\_\_\_\_\_\_\_\_\_\_\_\_\_

Aizpildītu atteikuma tiesību veidlapu kopā ar pasūtījumu apliecinoša dokumenta kopiju lūdzam nosūtīt uz SIA “Eco Baltia vide”, Getliņu iela 5, Stopiņu novads, LV-2121

Informācija par atteikuma tiesību izmantošanu

Jums ir tiesības 14 dienu laikā atteikties no šā līguma, neminot iemeslu.

Atteikuma tiesību izmantošanas termiņš beigsies pēc 14 dienām, sākot no līguma noslēgšanas dienas. Ja termiņa beigas iekrīt valstī „oficiāli” noteiktā brīvdienā, atteikuma tiesības izmantojamas līdz minētā termiņa beigu datumam sekojošajai darba dienai (ieskaitot to). Lai izmantotu atteikuma tiesības, jums ar nepārprotamu paziņojumu (piemēram, pa pastu nosūtītu vēstuli vai e-pastu) mūs - SIA “Eco Baltia vide”, Getliņu iela 5, Stopiņu novads, LV-2121, info@vide.ecobaltia.lv ir jāinformē par lēmumu atteikties no noslēgtā līguma. Jūs varat izmantot iepriekš norādītās atteikuma veidlapas paraugu, bet tas nav obligāti.

Lai atteikuma tiesību termiņš būtu ievērots, pietiek, ja savu paziņojumu par atteikuma tiesību izmantošanu nosūtīsiet pirms atteikuma tiesību termiņa beigām.

Atteikuma tiesību izmantošanas sekas

Ja jūs atteiksieties no šā līguma, mēs jums atmaksāsim visus no jums saņemtos maksājumus bez nepamatotas kavēšanās un jebkurā gadījumā ne vēlāk kā 14 dienu laikā no dienas, kad mēs tikām informēti par jūsu lēmumu atteikties no šā līguma.

Atmaksāšana tiks veikta, izmantojot tādu pašu maksāšanas līdzekli, kādu jūs izmantojāt sākotnējam darījumam, ja vien neesat skaidri paudis piekrišanu to darīt citādi. Jebkurā gadījumā no jums saistībā ar šādu atmaksāšanu netiks iekasēta nekāda maksa. Ja jūs esat pieprasījis sākt pakalpojumu sniegšanu atteikuma termiņa laikā, jums ir jāapmaksā pakalpojuma sniedzējam samērīga summa, kura attiecībā pret pilnu līguma izpildi ir proporcionāla izpildītajai līguma daļai, līdz brīdim, kad jūs mums paziņojāt par atteikšanos no šā līguma.